CELEX: 32019D1254
Language: mt
Date: 2019-07-22 00:00:00
Title: Deċiżjoni ta' Implimentazzjoni tal-Kummissjoni (UE) 2019/1254 tat-22 ta' Lulju 2019 dwar l-istandards armonizzati tas-sikurezza tal-ġugarelli abbozzati b'appoġġ għad-Direttiva 2009/48/KE tal-Parlament Ewropew u tal-Kunsill

23.7.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 195/43
               
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2019/1254
         tat-22 ta' Lulju 2019
         dwar l-istandards armonizzati tas-sikurezza tal-ġugarelli abbozzati b'appoġġ għad-Direttiva 2009/48/KE tal-Parlament Ewropew u tal-Kunsill
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 1025/2012 tal-Parlament Ewropew u tal-Kunsill tal-25 ta' Ottubru 2012 dwar l-Istandardizzazzjoni Ewropea, li jemenda d-Direttivi tal-Kunsill 89/686/KEE u 93/15/KEE u d-Direttivi 94/9/KE, 94/25/KE, 95/16/KE, 97/23/KE, 98/34/KE, 2004/22/KE, 2007/23/KE, 2009/23/KE u 2009/105/KE tal-Parlament Ewropew u tal-Kunsill u li jħassar id-Deċiżjoni tal-Kunsill 87/95/KEE u d-Deċiżjoni Nru 1673/2006/KE tal-Parlament Ewropew u tal-Kunsill (1), u b'mod partikolari l-Artikolu 10(6) tiegħu,
         Billi:
         
                     (1)
                  
                  
                     F'konformità mal-Artikolu 13 tad-Direttiva 2009/48/KE tal-Parlament Ewropew u tal-Kunsill (2), il-prodotti li jkunu konformi ma' standards armonizzati jew partijiet minnhom, li r-referenzi tagħhom ikunu ġew ippubblikati f'Il-Ġurnal Uffiċjali tal-Unjoni Ewropea, huma preżunti konformi mar-rekwiżiti koperti minn dawk l-istandards jew partijiet minnhom, stabbiliti fl-Artikolu 10 u fl-Anness II ta' dik id-Direttiva.
                  
               
                     (2)
                  
                  
                     Bl-ittra M/445 tad-9 ta' Lulju 2009 il-Kummissjoni ressqet talba quddiem il-Kumitat Ewropew għall-Istandardizzazzjoni (is-CEN) u l-Kumitat Ewropew għall-Istandardizzazzjoni Elettroteknika (is-Cenelec) għall-abbozzar ta' standards armonizzati ġodda u għar-reviżjoni tal-istandards armonizzati eżistenti b'appoġġ għad-Direttiva 2009/48/KE. Fil-punt 11 tal-Parti I tal-Anness II tagħha, id-Direttiva 2009/48/KE tistabbilixxi rekwiżiti ta' sikurezza speċifiċi għall-ġugarelli ta' attività.
                  
               
                     (3)
                  
                  
                     It-trampolini huma ġugarelli għall-użu domestiku, primarjament maħsuba għat-tfal li jipprattikaw l-attività tal-qbiż, li l-istruttura tal-irfid tagħhom tibqa' immobbli waqt li tkun qed issir l-attività. Għalhekk, dawn huma ġugarelli ta' attività fit-tifsira tal-punt (21) tal-Artikolu 3 tad-Direttiva 2009/48/KE.
                  
               
                     (4)
                  
                  
                     Fuq il-bażi tat-talba M/445 tad-9 ta' Lulju 2009, is-CEN irreveda l-istandard armonizzat EN 71-14:2014+A1:2017 dwar it-trampolini għall-użu domestiku, li r-referenza għalih ġiet ippubblikata f'Il-Ġurnal Uffiċjali tal-Unjoni Ewropea (3), sabiex tiġi żgurata wkoll is-sikurezza tat-trampolini fl-art (“midfuna”) li qegħdin jitqiegħdu dejjem aktar fis-suq. Dan irriżulta fl-adozzjoni tal-istandard armonizzat EN 71-14:2018 fuq it-trampolini għall-użu domestiku.
                  
               
                     (5)
                  
                  
                     Il-Kummissjoni, flimkien mas-CEN, ivvalutat jekk l-istandard armonizzat EN 71-14:2018 dwar it-trampolini għall-użu domestiku abbozzat mis-CEN huwiex konformi mat-talba M/445 tad-9 ta' Lulju 2009.
                  
               
                     (6)
                  
                  
                     L-istandard armonizzat EN 71-14:2018 jissodisfa r-rekwiżiti li għandu l-għan li jkopri u li huma stabbiliti fid-Direttiva 2009/48/KE. Għalhekk, huwa xieraq li tiġi ppubblikata r-referenza ta' dak l-istandard f'Il-Ġurnal Uffiċjali tal-Unjoni Ewropea.
                  
               
                     (7)
                  
                  
                     L-istandard armonizzat EN 71-14:2018 jissostitwixxi l-istandard armonizzat EN 71-14:2014+A1:2017. Għalhekk, jeħtieġ li r-referenza ta' dak l-istandard jiġi rtirat minn Il-Ġurnal Uffiċjali tal-Unjoni Ewropea. Sabiex il-manifatturi tal-ġugarelli jkollhom biżżejjed żmien biex jadattaw il-prodotti tagħhom għall-ispeċifikazzjonijiet riveduti fl-istandard armonizzat EN 71-14:2018, jeħtieġ li jiġi ddiferit l-irtirar tar-referenza tal-istandard armonizzat EN 71-14:2014+A1:2017.
                  
               
                     (8)
                  
                  
                     Il-konformità ma' standard armonizzat tikkonferixxi preżunzjoni ta' konformità mar-rekwiżiti essenzjali korrispondenti stabbiliti fil-leġiżlazzjoni tal-Unjoni dwar l-armonizzazzjoni mid-data tal-pubblikazzjoni tar-referenza ta' tali standard f'Il-Ġurnal Uffiċjali tal-Unjoni Ewropea. Għalhekk jenħtieġ li din id-Deċiżjoni tidħol fis-seħħ fil-jum tal-pubblikazzjoni tagħha,
                  
               ADOTTAT DIN ID-DEĊIŻJONI:
         
            Artikolu 1
            Ir-referenza tal-istandard armonizzat dwar is-sikurezza tal-ġugarelli abbozzat b'appoġġ għad-Direttiva 2009/48/KE, elenkata fl-Anness I ta' din id-Deċiżjoni, hija b'dan ippubblikata f'Il-Ġurnal Uffiċjali tal-Unjoni Ewropea.
         
         
            Artikolu 2
            Ir-referenza tal-istandard armonizzat dwar is-sikurezza tal-ġugarelli abbozzat b'appoġġ għad-Direttiva 2009/48/KE, elenkata fl-Anness II ta' din id-Deċiżjoni, hija b'dan irtirata minn Il-Ġurnal Uffiċjali tal-Unjoni Ewropea mid-data stabbilita f'dak l-Anness.
         
         
            Artikolu 3
            Din id-Deċiżjoni għandha tidħol fis-seħħ fil-jum tal-pubblikazzjoni tagħha f'Il-Ġurnal Uffiċjali tal-Unjoni Ewropea.
         
         
            Magħmul fi Brussell, it-22 ta' Lulju 2019.
            
               
                  Għall-Kummissjoni
               
               
                  Il-President
               
               Jean-Claude JUNCKER
            
         
         
            (1)  ĠU L 316, 14.11.2012, p. 12.
         
            (2)  Id-Direttiva 2009/48/KE tal-Parlament Ewropew u tal-Kunsill tat-18 ta' Ġunju 2009 dwar is-sikurezza tal-ġugarelli (ĠU L 170, 30.6.2009, p. 1).
         
            (3)  ĠU C 282, 10.8.2018, p. 3.
      
      
         
            ANNESS I
            
                        Nru
                     
                     
                        Referenza tal-istandard
                     
                  
                        1.
                     
                     
                        EN 71-14:2018 Is-sikurezza tal-ġugarelli - Parti 14: Trampolini għall-użu domestiku
                     
                  
      
      
         
            ANNESS II
            
                        Nru
                     
                     
                        Referenza tal-istandard
                     
                     
                        Data tal-irtirar
                     
                  
                        1.
                     
                     
                        EN 71-14:2014+A1:2017 Is-sikurezza tal-ġugarelli - Parti 14: Trampolini għall-użu domestiku
                     
                     
                        It-22 ta' Jannar 2020